b'\n_START_ARTICLE_\nDolnja Te\xc5\xbeka Voda\n_START_SECTION_\nZgodovina\n_START_PARAGRAPH_\nNaselje je le\xc5\xbealo ob glavni prometnici med Novim mestom in Belo krajino, zato so se premo\xc5\xbenej\xc5\xa1i va\xc5\xa1\xc4\x8dani do sredine prej\xc5\xa1njega stoletja ukvarjali s preva\xc5\xbeanjem tovorov, predvsem lesa z Gorjancev, pa tudi vina iz Bele krajine. V naselju so bile tudi tri gostilne, v katerih so furmani lahko kaj pojedli in popili, pa tudi prespali in oskrbeli svoje vle\xc4\x8dne \xc5\xbeivali._NEWLINE_Pred 50 leti je bila cesta \xc4\x8dez naselje ozka in makadamska. V\xc4\x8dasih so pred hi\xc5\xa1ami, ki so jih pred kratkim zaradi rekonstrukcije ceste poru\xc5\xa1ili, ljudje sedeli na klopcah in opazovali mimoido\xc4\x8de. Pozneje pa so zaradi \xc5\xa1iritve ceste in pove\xc4\x8devanja prometa hi\xc5\xa1e segale na cesto in ovirale promet. _NEWLINE_Po drugi svetovni vojni je bila na Dolnji Te\xc5\xbeki Vodi nekaj \xc4\x8dasa policijska postaja in celo je\xc4\x8da, v katero so zapirali tatove in razgraja\xc4\x8de. Svoje cerkve ali \xc5\xa1ole pa naselje ni nikdar imelo._NEWLINE_V naselju je bil vrsto let krajevni urad, ki je pokrival vse okoli\xc5\xa1ke kraje od Stopi\xc4\x8d, Dol\xc5\xbea do Podgrada. Krajevni urad je imel tudi telefon, ki je bil, poleg tistega na po\xc5\xa1ti v Stopi\xc4\x8dah, edini dale\xc4\x8d naokoli. Ljudje iz okoli\xc5\xa1kih vasi so zato telefonirati prihajali \xc2\xbbk Bognarjevim\xc2\xab, kot se je imenovala doma\xc4\x8dija, kjer je domoval krajevni urad._NEWLINE_Sredi vasi je v\xc4\x8dasih stala mogo\xc4\x8dna lipa, pod katero so se zbirali va\xc5\xa1\xc4\x8dani. Poleg je bila velika lu\xc5\xbea, ki je poleti slu\xc5\xbeila z napajanje \xc5\xbeivine, pozimi pa je zaledenela. Tega so bili najbolj veseli otroci, ki so se lahko na ledu drsali. Lipa se je pred nekaj leti posu\xc5\xa1ila, danes pa na istem mestu \xc5\xbee raste nova._NEWLINE_Ime naselja je precej nenavadno. Veliko ljudi ga ne zna pravilno napisati in namesto Dolnja napi\xc5\xa1ejo Dolenja ali Dolna, mnogi pa besedo Voda napi\xc5\xa1ejo kar z malo za\xc4\x8detnico._NEWLINE_Starej\xc5\xa1i ljudje vedo povedati, da ime izhaja iz \xc4\x8dasov, ko naselje \xc5\xa1e ni imelo vodovoda in je bilo potrebno vso vodo za \xc5\xbeivino in gospodinjstva prina\xc5\xa1ati iz potoka. Potok te\xc4\x8de kak\xc5\xa1nih dvesto metrov pod naseljem. Kot je razvidno iz fotografije, je pot do potoka zelo strma. Ker je bilo vodo te\xc5\xbeko nositi navkreber, se je za potok in naselje nad njim s\xc4\x8dasoma udoma\xc4\x8dilo ime Te\xc5\xbeka Voda, ki je bilo kasneje tudi uradno zabele\xc5\xbeeno.'